"Kgosi ya Moralane Rre Keoganne Modisapodi a re bana ba ba nnang kwa dipolaseng le kwa merakeng ga ba tsene sekole sentle ka jaana ba felela ba natefelelwa ke botshelo jwa kwa merakeng.Kgosi Modisapodi o buile mafoko a o kwa Moralane mo phuthegong ya kgotla e e neng e biditswe ke mothusa tona wa dikgaolo e bile e le mopalamente wa Mahalapye botlhaba Mme Botlogile Tshireletso bosheng.A re bana ba ba nnang kwa dipolaseng le kwa merakeng le batsadi ba felela ba tshaba sekole mme ba boele kwa merakeng.A re seemo se se tshwenya thata ka jaana Tebelopele ya 2016 e tlhalosa fa setshaba sa lefatshe leno se tshwanetse sa bo se rutegile e bile se itse mme a re fa bana ba felela ba sa tsene sekole go raya gore maikaelelo a a tlaa folotsa.Modisapodi o ne a ikuela mo batsading go rotloetsa bana ba bone go tlhoafalela thuto thata ka jaana e le boswa jo ope a ka se tsogeng a bo ba amoga."